रेडियोमा आउने ती लेख ठाकुर सरले पनि सुन्नुहुँदो रहेछ । ठाकुर सरले 'मिलन समारोह' मा वातावरण विषयमा बोल्न मलाई आग्रह गर्नुभयो । समयको यकिन सम्झना छैन । यो २०४८/२०४९ सालतिरको कुरा हुनुपर्छ । (दशैंको नवमीको दिनमा च्यानपाटा बजारमा आयोजना गरिने 'मिलन समारोह' मा भाषण तथा कवितावाचन कार्यक्रम हुन्थ्यो ।) । म न वातावरणको ज्ञाता थिएँ, न त कुशल वक्ता नै । मैले अन्कनाउँदै उहाँको आग्रहलाई स्वीकारें । सम्मानसाथ पाएको त्यो मौकाको सदुपयोग गरेँ र जानी नजानी वातावरणबारे बोलेँ । यस घट्नाबाट उहाँ आफ्ना शिष्यहरू प्रगतिपथमा अघि बढेको देख्न चाहनुहुन्थ्यो भन्ने पुष्टि हुन्छ । अहिले समयको यस घुम्तीबाट पछि फर्किएर हेर्दा त्यो क्षण ज्यादै प्रेरणादायी थियो भन्ने अनुभूत हुन्छ । लाग्छ, यस्तो मौका सँधैभरि कहाँ मिल्छ र !
